Japie Basson - Wikipedia

# Japie Basson

### vanuit Wikipedia, die vrye ensiklopedie.

Jacob Daniel du Plessis (Japie) Basson was 'n kleurryke politieke figuur van die Verenigde Party, Nasionale Party, Nasionale Unie en later die Progressiewe Federale Party.

Japie Basson is op 25 Julie 1918 in die Paarl gebore en voltooi sy B.A. Regte aan die Universiteit van Stellenbosch. Hy was aanvanklik 'n kampusverslaggewer vir die V.P.-middagblad Die Suiderstem. In 1939 is hy aangestel as beroepsorganiseerder vir die V.P. in die Paarl en was ook die stigter en redakteur van die politieke maandblad, Nasiebou. Dit is 'n jaar na Basson die blad begin het by die Suiderstem ingelyf.

## [wysig] Verenigde Party

Basson het toe onder die redakteur A.H. Jonker by die verslagspan van Die Suiderstem aangesluit as politieke verslaggewer en rubriekskrywer, waarna hy afgevaardig is om verslag vanaf die parlementêre persgalery te doen. In 1942 is hy aangestel as voltydse organiseerder van die regerende party se Unie-Jeugfront en het hulle lyfblad, Unie-Jeug/Union Youth gestig en as redakteur opgetree tot Sakkie Perold gevra is om by hom oor te neem.

## [wysig] Nasionale Party

Daar het hy na Suidwes-Afrika verhuis, waar hy hom by die Nasionale Party aansluit. Hy was L.P. vir Namib van die instelling van die ses Volksraadsetels vir die mandaatgebied in 1950. In 1959 skors die N.P. se koukus hom weens verskille oor die party se rassebeleid. Hy stig die Nasionale Unie en is leier van dié groep en onafhanklike L.P. van 1959 totdat dit in 1961 met die V.P. saamsmelt. Hy het twee politieke weekblaaie begin om die Nasionale Unie se gedagtes oor te dra, Werda in Johannesburg en S.W. Bulletin in Windhoek.

In 1961 is hy verkies tot L.V. vir die kiesafdeling Bezuidenhout in die ooste van Johannesburg, eers tot 1977 vir die Verenigde Party en daarna vir die Progressiewe Federale Party tot 1980, waarna hy lid van die Presidentsraad was tot 1987. Intussen het ook 'n gereelde politieke rubriek vir die Sunday Times geskryf van Oktober 1971 tot Desember 1972.

## [wysig] Progressiewe Federale Party

Basson het uit die V.P. bedank nadat die party in die Johannesburgse stadsraadsverkiesing deur die N.P. verslaan is in Maart 1977 en toe besluit het om met die N.P. saam te werk. Hy was die indertydse Transvaalse leier van die V.P. Ná die onderhandelings om 'n nuwe opposisieparty uit die V.P. en Demokratiese Party (1973) te stig, het Basson geweier om deel van die Nuwe Republiek Party te word, omdat die Progressiewe Reformiste Party nie deel van die nuwe groepering sou wees nie. Hy en vyf ander V.P.-L.V.'s het toe bedank en by die P.R.P. aangesluit, wat op 5 September 1977 die Progressiewe Federale Party geword het. Basson is verkies tot adjunkvoorsitter.

Basson is in 1947 getroud met Clare Strauss, en hulle het twee dogters, Caro en Estée.

## [wysig] Publikasies

- Raam en Rigting in die Politiek, en Die Storie van Apartheid, Politika, 2004.
- Politieke Kaarte op die Tafel, Parlementêre Herinneringe, Politika, 2006.
- Die derde band van sy memoirs, Steeds op die Parlementêre Kolfblad sal na verwagting in 2007 verskyn.

## [wysig] Eksterne skakels

- Aangeprys deur die liberale koerant "Contact"

## [wysig] Bronne

- Africa South of the Sahara, Europa Publications Limited, Londen, 1975.
- Rosenthal, Eric, Encyclopaedia of Southern Africa, Juta and Company Limited, Kaapstad en Johannesburg, 1978.
- Van Wyk, Bettie (hoofred.), Official Yearbook of the Republic of South Africa 1979, Chris van Rensburg Publications (Pty.) Limited, 1979.

Ontsluit van "http://af.wikipedia.org../../../j/a/p/Japie_Basson_2402.html"

Kategorieë: Suid-Afrikaanse politici | Suid-Afrikaanse joernaliste

##### Views

- Artikel
- Bespreking
- Huidige wysiging

##### Soek